Ihi, ungal, ilul-d yewwi-d abeddel. Iseǧhed asuter n timagit ugar n zik s tira « ungal isenquqel inaw unsib, yerra-d kra n usirem d nnefs i yinaw aɣerfan12 ». Ungal yerẓa leqyudnni yurzen tilelli n umeslay, yefka tilelli i yineggalen ad d-senfalin tikta-nsen ɣef wayen tettidir tmetti lawan-nni. Yella d ttawil i ujerred n umezruy n tmetti taqbayli, yella d lemri n tallit 80. Ungal asfel n Rachid Alliche deg useggas 1981 d wungal askuti n Said Saadi deg useggas 1983 d imedyaten ɣef waya.